Efter møde med Trump: Apple annoncerer investeringer i USA

Et møde med USA’s nye præsident Trump har åbenbart gjort indtryk på Apples CEO, Tim Cook. Apple har nemlig nu annonceret en massiv investering i USA på 500 milliarder dollars over de næste fire år, hvilket blandt andet omfatter en ny fabrik i Texas og en fordobling af selskabets Advanced Manufacturing Fund. Investeringen vil skabe 20.000 nye arbejdspladser i landet og understøtte udviklingen af Apple Intelligence-servere.

I en officiel udtalelse understregede Cook Apples engagement i amerikansk innovation:

“Vi tror på fremtiden for amerikansk innovation, og vi er stolte af at kunne bygge videre på vores investeringer i USA med dette engagement på 500 milliarder dollars,” står der i udtalelsen.

Ny fabrik i Houston og udvidelse af datacentre

En central del af Apples plan er etableringen af en ny højteknologisk fabrik i Houston, Texas. Fabrikken skal producere servere til Apples Private Cloud Compute-system, der understøtter Apple Intelligence. Tidligere blev disse servere fremstillet uden for USA.

Derudover planlægger Apple at udvide sine datacentre i North Carolina, Iowa, Oregon, Arizona og Nevada for at understøtte den stigende efterspørgsel på cloud-baserede tjenester.

Øget fokus på forskning og udvikling

Apple har også annonceret en intensiveret indsats inden for forskning og udvikling, særligt inden for avanceret chipdesign og kunstig intelligens. Planen indebærer oprettelsen af en ny fabrikationsakademi i Michigan samt en betydelig udvidelse af eksisterende R&D-faciliteter.

For at styrke amerikansk produktion fordobler firmaet desuden sin Advanced Manufacturing Fund til 10 milliarder dollars, herunder en betydelig investering i TSMC’s Fab 21-chipfabrik i Arizona.

Man kunne formode, at Trump har lagt betydeligt pres på Tim Cook for at få ham til at investere i USA i stedet for andre steder i verden – Apple er i forvejen sårbare for en eventuel handelskrig imellem USA og Kina, da størstedelen af deres produkter produceres i Kina.

Efter møde med Trump: Apple annoncerer investeringer i USA